[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.1.2009

COM(2009) 16 τελικό

ΕΓΓΡΑΦΟ ΕΡΓΑΣΙΑΣ ΤΗΣ ΕΠΙΤΡΟΠΗΣ

Mείωση του διοικητικού φόρτου στην Ευρωπαϊκή Ένωση Παράρτημα της τρίτης στρατηγικής επισκόπησης του προγράμματος για τη βελτίωση της νομοθεσίας

{COM(2009) 15 τελικό}{COM(2009) 17 τελικό}

ΕΓΓΡΑΦΟ ΕΡΓΑΣΙΑΣ ΤΗΣ ΕΠΙΤΡΟΠΗΣ

Mείωση του διοικητικού φόρτου στην Ευρωπαϊκή ΈνωσηΠαράρτημα της τρίτης στρατηγικής επισκόπησης του προγράμματος για τη βελτίωση της νομοθεσίας

1. Εισαγωγή

Η εξάλειψη του περιττού διοικητικού φόρτου είναι σημαντικότερη από οποτεδήποτε άλλοτε στις δύσκολες οικονομικές περιόδους, όταν οι επιχειρήσεις της ΕΕ έχουν λιγότερους πόρους και πρέπει να επενδύσουν, για να παραμείνουν ανταγωνιστικές[1].

Τον Ιανουάριο του 2007 η Επιτροπή υιοθέτησε μια συστηματικότερη προσέγγιση και παρουσίασε ένα φιλόδοξο πρόγραμμα δράσης με στόχο μείωση του διοικητικού φόρτου για τις επιχειρήσεις στην ΕΕ κατά 25% έως το 2012[2]. Το Ευρωπαϊκό Συμβούλιο ενέκρινε το πρόγραμμα δράσης το Μάρτιο του 2007[3], όταν συμφώνησε συγκεκριμένα ότι «οι διοικητικές επιβαρύνσεις που απορρέουν από τη νομοθεσία της ΕΕ» (δηλ. συμπεριλαμβανομένων των εθνικών μέτρων εφαρμογής ή μεταφοράς της εν λόγω νομοθεσίας) πρέπει να μειωθούν κατά 25% και κάλεσε τα κράτη μέλη «να θέσουν δικούς τους εθνικούς στόχους συγκρίσιμης φιλοδοξίας». Το Ευρωπαϊκό Κοινοβούλιο εξέφρασε επίσης ισχυρή υποστήριξη για τους στόχους του προγράμματος δράσης[4] και διέθεσε δημοσιονομικούς πόρους για να υποστηρίξει αυτή τη δραστηριότητα.

Σκοπός του προγράμματος δράσης είναι να μετρηθεί το κόστος που συνεπάγονται για τις επιχειρήσεις οι υποχρεώσεις παροχής πληροφοριών και να καταργηθούν οι περιττές απαιτήσεις, πράγμα που αναμένεται να βελτιώσει την αποδοτικότητα της νομοθεσίας, χωρίς να υπονομεύσει το σκοπό της.

Το παρόν έγγραφο εργασίας συνοδεύει την τρίτη στρατηγική επισκόπηση του προγράμματος για τη βελτίωση της νομοθεσίας[5]. Εκθέτει αναλυτικά την πρόοδο που συντελέστηκε το 2008 και σκιαγραφεί τις προοπτικές για το 2009 και μετέπειτα.

2. Χαρτογραφηση και μετρηση των διοικητικων εξοδων κοινοτικησ προέλευσης — κυρια αποτελεσματα

Βασική πτυχή του προγράμματος δράσης αποτελεί μια μεγάλης κλίμακας βασική μέτρηση των διοικητικών εξόδων στα οποία πρέπει να υποβληθούν οι επιχειρήσεις για να συμμορφωθούν με νομικές υποχρεώσεις παροχής πληροφοριών σε δημόσιες αρχές ή τρίτους (υποβολή εκθέσεων ή στοιχείων, επιθεωρήσεις, στατιστικές κ.λπ.). Αυτή η μέτρηση καλύπτει τις υποχρεώσεις που απορρέουν από τη νομοθεσία της ΕΕ και από τα εθνικά μέτρα εφαρμογής ή μεταφοράς της. Η χρησιμοποιούμενη μεθοδολογία βασίζεται στο κοινοτικό «τυποποιημένο υπόδειγμα κόστους»[6] και, συγχρόνως, αξιοποιεί τις διάφορες παραλλαγές που χρησιμοποιούνται σήμερα σε 20 κράτη μέλη[7].

Το πεδίο και η εμβέλεια του προγράμματος είναι πρωτόγνωρα[8]. Η κοινοτική βασική μέτρηση θα παράσχει μια εκτίμηση του επιπέδου διοικητικών εξόδων και επιβαρύνσεων που επιβάλλονται από 42 νομικές πράξεις[9] σε 13 τομείς προτεραιότητας στην Ένωση των 27 κρατών μελών. .

2.1. Επισκόπηση των αποτελεσμάτων της χαρτογράφησης

Συνολικά, η εξέταση των 42 πράξεων της ΕΕ στο πλαίσιο του προγράμματος οδήγησε στον προσδιορισμό 356 κοινοτικών διατάξεων που επιβάλλουν υποχρεώσεις παροχής πληροφοριών[10]. Οι σύμβουλοι στους οποίους ανατέθηκε η διεξαγωγή της κοινοτικής βασικής μέτρησης διαπίστωσαν ότι η εφαρμογή ή η μεταφορά αυτών των υποχρεώσεων που επιβάλλει η κοινοτική νομοθεσία οδήγησε στην επιβολή άνω των 9.500 εθνικών υποχρεώσεων στα 27 κράτη μέλη. Η ανάλυσή τους έδειξε ότι περισσότερες από 700 από τις υποχρεώσεις αυτές υπερακοντίζουν τις απαιτήσεις του κοινοτικού δικαίου[11].

2.2. Επισκόπηση των αποτελεσμάτων της μέτρησης

Τα αποτελέσματα της μέτρησης βασίζονται στις διαθέσιμες στατιστικές (κυρίως σχετικά με τον αριθμό των επιχειρήσεων που επηρεάζονται από μια υποχρέωση παροχής πληροφοριών), σε περίπου 3.000 επιμέρους συνεντεύξεις με επιχειρήσεις, σε περισσότερα από 50 εργαστήρια με τοπικές ενώσεις επιχειρήσεων και εθνικά υπουργεία και σε εργασίες προσαρμογής στοιχείων που πραγματοποιήθηκαν από εκατοντάδες τομεακούς εμπειρογνώμονες[12].

Η κοινοτική βασική μέτρηση απαρτίζεται από στοιχεία που αντλήθηκαν από επιτόπια έρευνα, με τη λήψη στοιχείων από εθνικές βασικές μετρήσεις και με παρέκταση. Η αρχική συλλογή στοιχείων πραγματοποιήθηκε ταυτόχρονα σε 6 διαφορετικά κράτη μέλη για κάθε τομέα προτεραιότητας, προκειμένου να καθοριστεί πόσος χρόνος και πόσα χρήματα δαπανούν οι επιχειρήσεις για να συμμορφωθούν με τις υποχρεώσεις παροχής πληροφοριών. Για 5 άλλα κράτη μέλη, περίπου το 40% των στοιχείων —κατά μέσον όρο— αντλήθηκε από τις εθνικές τους βασικές μετρήσεις[13]. Τα αποτελέσματα για τις χώρες «κοινοτικής μέτρησης» και τις χώρες «εθνικής βασικής μέτρησης» παρέχουν μια βελτιωμένη βάση για την ανάλυση των διοικητικών εξόδων. Τα στοιχεία για τα υπόλοιπα 16 κράτη μέλη προέρχονται από παρέκταση βασισμένη σε μοντέλα που αναπτύχθηκαν ειδικά για κάθε τομέα προτεραιότητας. Η προσέγγιση που βασίζεται στο τυποποιημένο υπόδειγμα κόστους δεν στοχεύει στην παραγωγή στατιστικά έγκυρων αποτελεσμάτων αλλά περισσότερο στην πραγματοποίηση εκτιμήσεων από εμπειρογνώμονες, εκτιμήσεων οι οποίες συμβάλλουν στην κατανόηση της φύσης του προβλήματος και στην αξιολόγηση της προόδου που επιτελείται προς την κατεύθυνση της μείωσης των εξόδων σε σχετικούς όρους. Κάθε διαφορετική προσέγγιση δεν θα ήταν οικονομικά αποδοτική (λαμβανομένων υπόψη του επιπέδου λεπτομέρειας και του αριθμού των σχετικών παραμέτρων).

Η φάση της μέτρησης έχει σχεδόν ολοκληρωθεί. Τα πρώτα στοιχεία δείχνουν ότι, συνολικά, οι 42 πράξεις της ΕΕ συνεπάγονται διοικητικά έξοδα περίπου 115 έως 130 δισεκατομμυρίων ευρώ. Από τους 13 τομείς προτεραιότητας που καλύπτονται από το πρόγραμμα, η φορολογία και τα τελωνεία, καθώς και το εταιρικό δίκαιο φαίνεται να παρουσιάζουν τις μεγαλύτερες δυνατότητες μείωσης, διότι αντιπροσωπεύουν αντίστοιχα περίπου το 60% και το 20% των συνολικών διοικητικών εξόδων. Η ασφάλεια των τροφίμων, το εργασιακό περιβάλλον, η γεωργία και οι γεωργικές επιδοτήσεις και ο τομέας των μεταφορών ακολουθούν στον κατάλογο, καθώς καθένας από τους τομείς αυτούς αντιπροσωπεύει διοικητικό φόρτο που ανέρχεται από 5,7 δισεκατομμύρια έως 3 δισεκατομμύρια ευρώ[14].

2.3. Προκαταρκτική ανάλυση των στοιχείων

Τα βασικά σημεία που προκύπτουν από την ανάλυση των αποτελεσμάτων της χαρτογράφησης είναι, μεταξύ άλλων, τα εξής:

- το ποσοστό των κανόνων της ΕΕ που μεταφέρουν στην κοινοτική έννομη τάξη διεθνείς υποχρεώσεις είναι σημαντικά υψηλότερο στους τομείς του εταιρικού δικαίου και του εργασιακού περιβάλλοντος[15]· επομένως, το χρονοδιάγραμμα των σχεδίων μείωσης του διοικητικού φόρτου στους τομείς αυτούς θα πρέπει να προσαρμόζεται κατάλληλα σε όσες περιπτώσεις η συμφωνία με διεθνείς εταίρους αποτελεί προϋπόθεση για την πραγματοποίηση αλλαγών σε επίπεδο ΕΕ·

- πολύ σημαντικό ποσοστό του διοικητικού φόρτου φαίνεται να οφείλεται σε αναποτελεσματικές δημόσιες και ιδιωτικές διοικητικές πρακτικές (μεταξύ 30 και 40%).

Όσον αφορά στην ανάλυση των αποτελεσμάτων της μέτρησης, τα προκαταρκτικά συμπεράσματα δείχνουν τα εξής:

- το επίπεδο της εφικτής μείωσης του διοικητικού φόρτου δεν συσχετίζεται απόλυτα με το επίπεδο των διοικητικών εξόδων: σε μερικούς τομείς οι επιχειρήσεις θα εξακολουθούσαν να εκτελούν ορισμένες από τις δραστηριότητες που απαιτούνται από τις υποχρεώσεις παροχής πληροφοριών, ακόμη και αν δεν είχαν σχετική νομική υποχρέωση[16]·

- στους περισσότερους τομείς προτεραιότητας, «η συνεργασία στο πλαίσιο των λογιστικών ελέγχων και των επιθεωρήσεων που διεξάγουν οι δημόσιες αρχές» είναι η πιο δαπανηρή δραστηριότητα για τις επιχειρήσεις· συχνά η εν λόγω συνεργασία κινητοποιεί προσωπικό υψηλής ειδίκευσης για αρκετά μεγάλο χρονικό διάστημα· μολονότι οι λογιστικοί έλεγχοι και οι επιθεωρήσεις είναι αναγκαίοι για την επίτευξη δημόσιων στόχων, ο διοικητικός φόρτος θα μπορούσε να μειωθεί πολύ σημαντικά, ιδίως με τη βελτίωση της αξιολόγησης κινδύνων στην οποία βασίζονται οι δραστηριότητες επιβολής·

- η ενόχληση που προκαλείται από το κοινοτικό δίκαιο διαφέρει πολύ μεταξύ των επιμέρους κρατών μελών αλλά και μεταξύ των επιμέρους νομικών απαιτήσεων.

3. Προετοιμασία των τομεακών μετρων μείωσης

Το επόμενο βήμα είναι να προσδιοριστούν οι περαιτέρω μειώσεις [17] για καθεμία από τις 42 πράξεις της ΕΕ. Τα τελικά αποτελέσματα της κοινοτικής διαδικασίας βασικής μέτρησης θα συμβάλουν πολύ στον καθορισμό των προτεραιοτήτων μείωσης και στο σχεδιασμό των σχετικών προτάσεων.

Η αξιολόγηση του διοικητικού φόρτου δεν προσδιορίζει άμεσα τι είναι αναγκαίο και τι περιττό, αλλά μια λεπτομερής βασική μέτρηση αποκαλύπτει τις υποχρεώσεις που είναι οι πιο δαπανηρές ή/και οι πιο ενοχλητικές για τις επιχειρήσεις[18]. Εντοπίζει επίσης αυτόν που επιβάλλει τον διοικητικό φόρτο και ο οποίος, επομένως, μπορεί να τον μειώσει. Αντίθετα από τα προγράμματα μείωσης που εκπονούνται ως αντίδραση σε καταγγελίες γενικού χαρακτήρα, η εν λόγω διαδικασία παρέχει τη δυνατότητα να καθορίζονται γρήγορα οι τομείς στους οποίους μπορούν να αρχίσουν οι εργασίες μείωσης, έτσι ώστε να υπάρξει η μέγιστη δυνατή ελάφρυνση.

Η συγκέντρωση στοιχείων για έναν τόσο μεγάλο αριθμό υποχρεώσεων παροχής πληροφοριών και χωρών παρέχει επίσης μια πλούσια βάση για συγκριτική ανάλυση. Η ύπαρξη μεγάλων διαφορών όσον αφορά το φόρτο που προκύπτει από το ίδιο είδος υποχρέωσης σε τομείς με παρόμοια χαρακτηριστικά ενδέχεται να οφείλεται σε διαφορές στις τεχνικές επιλογές[19]. Ομοίως, το γεγονός ότι σε κάποια χώρα οι επιχειρήσεις κατορθώνουν να συμμορφωθούν ταχύτερα με μια υποχρέωση παροχής πληροφοριών ίσως να οφείλεται στο ότι είναι αποδοτικότερες ή στο ότι η εφαρμογή του κοινοτικού δικαίου είναι καλύτερα σχεδιασμένη στη χώρα αυτή. Η χαρτογράφηση των εθνικών μέτρων παρέχει μια πρώτη αλλά καθοριστική ένδειξη σχετικά με το θέμα αυτό.

Ο εντοπισμός των μέτρων μείωσης του διοικητικού φόρτου στους δύο μεγαλύτερους τομείς προτεραιότητας έχει ολοκληρωθεί ή έχει προχωρήσει αρκετά όσον αφορά τον προσδιορισμό των σχετικών τομεακών αριθμητικών στοιχείων: περίπου 18 δισεκατομμύρια ευρώ για τη φορολογία[20] και 8 δισεκατομμύρια ευρώ για το εταιρικό δίκαιο. Θα ακολουθήσουν τα αριθμητικά στοιχεία για τους άλλους τομείς προτεραιότητας, μαζί με λεπτομερή τομεακά σχέδια[21] που θα περιγράφουν τα μέτρα μείωσης που έχουν ήδη εγκριθεί, εκκρεμούν ή καταρτίζονται. Θα καταβληθεί κάθε δυνατή προσπάθεια, ώστε να υποβληθούν οι προτάσεις αυτές πριν από το τέλος της θητείας της παρούσας Επιτροπής.

4. Επιτεύγματα στη μείωση του διοικητικού φόρτου

Όπως εξαγγέλθηκε στο πρόγραμμα δράσης, η Επιτροπή δεν περίμενε τα αποτελέσματα της διαδικασίας μέτρησης για να υποβάλει τις πρώτες συγκεκριμένες προτάσεις ελάφρυνσης των επιχειρήσεων από τον περιττό διοικητικό φόρτο. Μερικές από τις προτάσεις αυτές περιελήφθησαν σε ομάδες «ενεργειών ταχείας υλοποίησης», ενώ άλλες υποβλήθηκαν αυτόνομα. Το Συμβούλιο και το Κοινοβούλιο καλούνται να εγκρίνουν όλες τις εκκρεμείς προτάσεις το ταχύτερο δυνατόν[22].

4.1. Ενέργειες ταχείας υλοποίησης για τη μείωση του διοικητικού φόρτου

Οι ενέργειες ταχείας υλοποίησης ορίζονται ως τα άμεσα μέτρα που είναι δυνατόν να προσφέρουν σημαντικά οφέλη ή να μειώσουν την ενόχληση μέσω τεχνικών αλλαγών στους υπάρχοντες κανόνες. Συνολικά, οι 21 ενέργειες ταχείας υλοποίησης που παρουσιάστηκαν το 2007 και το 2008[23] υπολογίζεται ότι εξασφαλίζουν οικονομίες άνω των 2,3 δισεκατομμυρίων ευρώ για τις επιχειρήσεις της ΕΕ.

Λόγω της φύσης των αλλαγών που απαιτούνται, τα εν λόγω μέτρα πρέπει να μπορούν να εγκριθούν σχετικά γρήγορα. Αυτό συμβαίνει συνήθως με τα εκτελεστικά μέτρα: κατά μέσον όρο χρειάστηκαν, στο πλαίσιο της διαδικασίας της «επιτροπολογίας», 5 μήνες για την έγκριση 6 από τις 7 ενέργειες ταχείας υλοποίησης που ενέπιπταν στην κατηγορία αυτή το 2007 και το 2008.

Αντίθετα, έχουν εγκριθεί μέχρι σήμερα 4 από τις 6 νομοθετικές προτάσεις που υποβλήθηκαν το Μάρτιο του 2007 και μόνο 1 από τις 7 που περιλαμβάνονταν στη δέσμη του 2008. Ωστόσο, η ενέργεια ταχείας υλοποίησης που προτάθηκε το 2008 σχετικά με την επισήμανση των ηλεκτρικών στηλών και συσσωρευτών (οδηγία 2006/66/EK) αποδεικνύει ότι είναι δυνατή η επίτευξη πολιτικής συμφωνίας, βάσει της διαδικασίας «επιτροπολογίας», εντός 5 μηνών (εξαιρουμένων των κοινοβουλευτικών διακοπών).

4.2. Αυτόνομα μέτρα

Εκτός από τις ενέργειες ταχείας υλοποίησης, η Επιτροπή έχει ήδη υποβάλει προτάσεις για την τροποποίηση 26 πράξεων από τις 42 που καλύπτονται σήμερα από το πρόγραμμα δράσης. Από τις προτάσεις αυτές, οι 16 είχαν ήδη εγκριθεί έως το Δεκέμβριο του 2008.

Τα μέτρα περιλαμβάνουν τη διαχείριση των τελωνειακών διαδικασιών σε κοινοτικό επίπεδο και την υιοθέτηση ενός περιβάλλοντος «χωρίς χαρτί», στοιχεία τα οποία μπορούν να αποφέρουν στους συναλλασσομένους οφέλη που υπολογίζονται σε 2,5 δισεκατομμύρια ευρώ ετησίως. Στον τομέα των στατιστικών, οι προτάσεις μείωσης του διοικητικού φόρτου σχετικά με το ενδοκοινοτικό εμπόριο αγαθών (Intrastat) οι οποίες εγκρίθηκαν από το 2004 ή εκκρεμούν ενώπιον των νομοθετικών οργάνων θα απαλλάξουν περίπου 370.000 επιχειρήσεις (κυρίως ΜΜΕ) από την υποχρέωση υποβολής στοιχείων, υπό τον όρο ότι όλα τα κράτη μέλη θα ευθυγραμμίσουν τα εθνικά τους κατώτατα όρια υποβολής στοιχείων με τα επίπεδα που επιτρέπει η ευρωπαϊκή νομοθεσία. Με την εξέλιξη αυτή ο αριθμός των ερευνώμενων επιχειρήσεων αναμένεται να μειωθεί κατά προσέγγιση κατά 52% σε διάστημα έξι ετών (από το 2004 ως το 2010), πράγμα που συνεπάγεται οικονομίες άνω των 100 εκατομμυρίων ευρώ ετησίως έως το 2010 και άνω των 200 εκατομμυρίων ευρώ ετησίως από το 2010 και μετά. Έχει επίσης σημειωθεί πρόοδος στον τομέα του εταιρικού δικαίου. Εγκρίθηκαν διάφορες προτάσεις από το 2005, ενώ αρκετές εξακολουθούν να εκκρεμούν ενώπιον των νομοθετικών οργάνων. Η πρόταση σχετικά με τις υποχρεώσεις δημοσίευσης και μετάφρασης για ορισμένες μορφές εταιρειών μπορεί από μόνη της να οδηγήσει σε μείωση των διοικητικών εξόδων κατά 600 και πλέον εκατομμύρια ευρώ[24].

Ο προσδιορισμός μελλοντικών μέτρων μείωσης του διοικητικού φόρτου έχει προχωρήσει πολύ σε δύο βασικούς τομείς προτεραιότητας. Στην περίπτωση του εταιρικού δικαίου, η Επιτροπή σχεδιάζει να προτείνει να επιτρέπεται στα κράτη μέλη να εξαιρούν τις πολύ μικρές επιχειρήσεις από το πεδίο εφαρμογής των λογιστικών οδηγιών της ΕΕ. Η αρχή «προτεραιότητα στις μικρές επιχειρήσεις» εφαρμόζεται πλέον γενικευμένα στις οδηγίες αυτές, έτσι ώστε το σύστημα να προσαρμοστεί στις ανάγκες των ΜΜΕ[25]. Αυτές οι δύο αναθεωρήσεις θα μπορούσαν να αποφέρουν συνολικές οικονομίες περίπου 8 δισεκατομμυρίων ευρώ. Η Επιτροπή θα προτείνει μια φιλόδοξη αναθεώρηση της οδηγίας ΦΠΑ, για να καταργήσει τα εμπόδια που δυσχεραίνουν την ηλεκτρονική τιμολόγηση και να εκσυγχρονίσει τους κανόνες τιμολόγησης. Η μέγιστη μεσοπρόθεσμη δυνατότητα μείωσης των διοικητικών εξόδων μέσω της εξάλειψης των εμποδίων ΦΠΑ που δυσχεραίνουν την ηλεκτρονική τιμολόγηση υπολογίστηκε ότι μπορεί να φτάσει έως τα 18 δισεκατομμύρια ευρώ, αν όλα τα τιμολόγια αποστέλλονται ηλεκτρονικά.

Αυτό το τελευταίο παράδειγμα δείχνει ότι οι ηλεκτρονικές επικοινωνίες αποτελούν βασικό εργαλείο για τη μείωση του διοικητικού φόρτου των επιχειρήσεων, υπό τον όρο ότι προσαρμόζονται καλά στις ανάγκες των επιχειρήσεων καθώς επίσης και των αρχών. Ως εκ τούτου, η Επιτροπή θα εξακολουθήσει να μειώνει το διοικητικό φόρτο με την προώθηση της χρήσης τεχνολογιών της πληροφορίας και της επικοινωνίας, σύμφωνα με τη στρατηγική της για την ηλεκτρονική Επιτροπή 2006-2010[26] και τη στρατηγική της i-2010[27] για την ηλεκτρονική διακυβέρνηση στην Ευρώπη.

Μέχρι σήμερα τα μέτρα μείωσης που έχουν παρουσιαστεί ή προβλέπονται αντιπροσωπεύουν οικονομίες άνω των 30 δισεκατομμυρίων ευρώ[28].

5. Διαβουλεύσεις με τους εμπλεκομενουσ παραγοντεσ

Η μείωση του φόρτου δεν είναι κάτι που η Ένωση μπορεί να κάνει μόνη της. Πράγματι, η κοινοτική νομοθεσία εφαρμόζεται ως επί το πλείστον σε επίπεδο κρατών μελών. Επομένως, το πρόγραμμα δράσης χρειάζεται εξωτερικούς εμπειρογνώμονες, έτσι ώστε να συνεκτιμηθεί πλήρως η συγκεκριμένη εμπειρία των διαφόρων εμπλεκόμενων παραγόντων. Η συμμετοχή των παραγόντων αυτών διαρθρώνεται γύρω από τρεις κεντρικούς άξονες: εκτενείς διαβουλεύσεις μέσω διαφόρων διαύλων επικοινωνίας, οργάνωση αποκεντρωμένων εκδηλώσεων και εργασίες της ομάδας υψηλού επιπέδου ανεξάρτητων ενδιαφερόμενων μερών για τον διοικητικό φόρτο.

5.1. Ηλεκτρονικές και μη διαβουλεύσεις με τους εμπλεκόμενους παράγοντες

Οι επιχειρήσεις της ΕΕ έχουν τη δυνατότητα να εκφράσουν τις ανησυχίες τους και να υποβάλουν συγκεκριμένες προτάσεις απευθείας στην Ευρωπαϊκή Επιτροπή μέσω ηλεκτρονικής διαβούλευσης στις 22 επίσημες γλώσσες της ΕΕ[29]. Το 2008 η Επιτροπή έλαβε 148 απαντήσεις στον ειδικό για το θέμα αυτό ιστοχώρο της. Περισσότερες από τις μισές προέρχονταν από ιδιωτικές εταιρείες, μεταξύ άλλων και από πολύ μικρές επιχειρήσεις[30].

Υποβλήθηκαν επίσης με εκθέσεις και επιστολές συνολικά 237 ιδέες μείωσης του διοικητικού φόρτου. Αυτές οι γραπτές απαντήσεις προέρχονταν, μεταξύ άλλων, από τις βρετανικές, δανικές, ολλανδικές και σουηδικές δημόσιες αρχές, καθώς επίσης από πολλές (τομεακές) επιχειρηματικές ενώσεις σε εθνικό και κοινοτικό επίπεδο —ειδικότερα, από την Business Europe και την UEAPME[31].

Συνολικά υιοθετήθηκαν 27 ιδέες, ενώ 250 εξετάζονται προσεκτικά[32]. Σημαντικό μέρος των απαντήσεων αυτών επισημαίνουν θέματα που αφορούν το διασυνοριακό εμπόριο, τον ΦΠΑ, την εσωτερική αγορά, το περιβάλλον και την ασφάλεια των τροφίμων. Η Επιτροπή ευελπιστεί ότι θα λάβει περισσότερες προτάσεις, όσο το δυνατόν πιο συγκεκριμένες και λειτουργικές.

5.2. Προσπάθειες επικοινωνίας

Το 2008 η Επιτροπή κατέβαλε ιδιαίτερες προσπάθειες για να αυξήσει τη συνειδητοποίηση της σημασίας του διοικητικού φόρτου και βελτιώσει τη σχετική πληροφόρηση. Στο πλαίσιο αυτό συνδιοργάνωσε με τα κράτη μέλη σειρά δημόσιων εκδηλώσεων, ανέλαβε εκστρατείες μέσω ηλεκτρονικού ταχυδρομείου και με άλλα ηλεκτρονικά μέσα[33] και φιλοξένησε στις Βρυξέλλες, στις 20 Ιουνίου, ένα σημαντικό συνέδριο με θέμα «Μείωση της γραφειοκρατίας για την Ευρώπη», το οποίο προσέλκυσε εκατοντάδες εκπροσώπους επιχειρήσεων και εθνικούς εμπειρογνώμονες[34].

5.3. Η ομάδα υψηλού επιπέδου ανεξάρτητων ενδιαφερόμενων μερών για τον διοικητικό φόρτο

Η εν λόγω ομάδα συστάθηκε το 2007 έπειτα από σχετική πρόταση του Ευρωπαϊκού Κοινοβουλίου[35]. Συμβουλεύει την Επιτροπή σχετικά με το πρόγραμμα δράσης, ιδίως όσον αφορά τα μέτρα μείωσης του διοικητικού φόρτου. Η ομάδα προεδρεύεται από το δόκτορα Edmund Stoiber και περιλαμβάνει 14 ακόμη εμπειρογνώμονες υψηλού επιπέδου, οι οποίοι προέρχονται από διάφορους χώρους: από την επιχειρηματική κοινότητα, από διάφορους αντιπροσωπευτικούς φορείς και μη κυβερνητικές οργανώσεις, καθώς και από το χώρο της εθνικής και περιφερειακής πολιτικής. Το 2008 πραγματοποίησε 8 συνεδριάσεις[36]. Εξέτασε καταρχάς τη δέσμη ενεργειών ταχείας υλοποίησης, η οποία εγκρίθηκε από την Επιτροπή το Μάρτιο του 2008· διατύπωσε σημαντικές γνωμοδοτήσεις για διάφορες πολιτικές, τόσο για την υποστήριξη διαφόρων εν εξελίξει πρωτοβουλιών μείωσης του διοικητικού φόρτου όσο και για την προώθηση νέων. Ειδικότερα, υποστήριξε τις ιδέες σχετικά με το εταιρικό δίκαιο και τους ετήσιους λογαριασμούς, την ηλεκτρονική τιμολόγηση (νομοθεσία ΦΠΑ) και τις δημόσιες συμβάσεις, καθώς και ορισμένες προτάσεις που υποβλήθηκαν —ηλεκτρονικά ή μη— από διάφορους παράγοντες. Επιπλέον, η εν λόγω ομάδα προκήρυξε κοινοτικό διαγωνισμό με θέμα «Καλύτερη ιδέα για τη μείωση της γραφειοκρατίας»[37]. Το 2009, η ομάδα θα προωθήσει τη σχετική διαδικασία σε όλους τους υπόλοιπους τομείς προτεραιότητας και θα εξακολουθήσει να μελετά προσεκτικά τις προτάσεις που της υποβάλλουν άμεσα οι επιχειρήσεις και άλλοι παράγοντες.

6. Επέκταση του πεδιου του προγράμματος δράσης

Η ανακοίνωση του Ιανουαρίου του 2007, με την οποία προτάθηκε το πρόγραμμα δράσης[38], ορίζει ότι «η κάλυψη του προγράμματος μπορεί να επεκταθεί σε συνάρτηση με τον εντοπισμό περαιτέρω υποχρεώσεων παροχής πληροφοριών επιλέξιμων για μείωση».

Για να ληφθούν υπόψη οι ιδέες των εμπλεκόμενων παραγόντων, να εκτιμηθεί καλύτερα η έκταση των προσπαθειών μείωσης του διοικητικού φόρτου και να αυξηθούν ακόμη περισσότερο τα οφέλη για τις επιχειρήσεις, το πεδίο του προγράμματος δράσης επεκτάθηκε ώστε να καλύψει τις 30 πράξεις που απαριθμούνται στο παράρτημα 9. Η Επιτροπή υπέβαλε ήδη προτάσεις σχετικά με μερικές από τις πράξεις αυτές.

Παράδειγμα τομέα στον οποίο θα επεκταθεί το πρόγραμμα είναι οι διατυπώσεις που επιβάλλονται στις ναυτιλιακές εταιρείες που μεταφέρουν εμπορεύματα διά θαλάσσης μέσα στην Ευρωπαϊκή Ένωση. Η Επιτροπή θα προτείνει το 2009 τη δημιουργία ενός ευρωπαϊκού χώρου θαλάσσιων μεταφορών χωρίς εμπόδια, ούτως ώστε να ελαχιστοποιηθούν οι διατυπώσεις που προβλέπονται για τη θαλάσσια μεταφορά εμπορευμάτων μεταξύ των λιμένων της ΕΕ, ιδίως με την υποστήριξη των νέων τεχνολογιών.

7. Εθνικά προγράμματα μειωσησ του διοικητικού φόρτου

7.1. Εθνικοί στόχοι

Η πρόσκληση του Ευρωπαϊκού Συμβουλίου, το Μάρτιο του 2007, και το πρόγραμμα δράσης συνέβαλαν σημαντικά στην αύξηση της δυναμικής, καθώς ο αριθμός των κρατών μελών που έθεσαν εθνικούς στόχους μείωσης του διοικητικού φόρτου αυξήθηκε από 7 στο τέλος το 2006 σε 14 στο τέλος το 2007 και σε 21 στο τέλος το 2008[39]. Η μεγάλη πλειονότητα των κρατών μελών ευθυγράμμισαν το στόχο τους με το στόχο μείωσης κατά 25%, που έχει τεθεί σε επίπεδο ΕΕ. Ορισμένα κράτη μέλη που έθεσαν εθνικό στόχο σε πρώιμο στάδιο έχουν ήδη πραγματοποιήσει σημαντικές αλλαγές στα μέτρα εφαρμογής ή μεταφοράς της κοινοτικής νομοθεσίας στη χώρα τους και στην καθαρώς εθνική τους νομοθεσία[40]. Όλα τα κράτη μέλη πρέπει τώρα να προετοιμάσουν δραστήρια και να θέσουν σε εφαρμογή τα μέτρα μείωσης του διοικητικού φόρτου.

7.2. Η ανάγκη συντονισμού των προσπαθειών σε κοινοτικό και εθνικό επίπεδο

Διάφορα παραδείγματα δείχνουν ότι απαιτούνται συντονισμένες προσπάθειες τόσο σε κοινοτικό επίπεδο όσο και σε επίπεδο κρατών μελών, για να εξασφαλιστεί μείωση του φόρτου και καλύτερα αποτελέσματα. Αυτό σημαίνει ότι πρέπει να υπάρχει παράλληλη παρακολούθηση, τόσο σε κοινοτικό επίπεδο όσο και σε επίπεδο κρατών μελών, της προόδου που επιτελείται όσον αφορά τη μείωση του διοικητικού φόρτου. Τα κράτη μέλη καλούνται επίσης, στο πλαίσιο των εθνικών προγραμμάτων τους, να εξακολουθήσουν να προσδιορίζουν τις αλλαγές που ενδέχεται να απαιτηθούν σε επίπεδο ΕΕ, για να μπορέσουν να περικόψουν τον περιττό διοικητικό φόρτο.

Η Επιτροπή ανέπτυξε επίσης έναν «βασικό εξοπλισμό»[41], για να βοηθήσει τα κράτη μέλη στη μέτρηση και τη μείωση του διοικητικού φόρτου. Αυτός ο βασικός εξοπλισμός, που στηρίζεται στην εν προκειμένω βέλτιστη πρακτική, θα περιλαμβάνει έγγραφα έτοιμα προς χρήση (υποδείγματα που χρησιμεύουν ως οδηγοί για συνεντεύξεις, φύλλα προγραμματισμού, υποδείγματα υποβολής εκθέσεων, «χάρτες πορείας» για την απλούστευση κ.λπ.), μια γενική βάση δεδομένων για την αποθήκευση των εθνικών στοιχείων που αφορούν το διοικητικό φόρτο και μια μηχανή υπολογισμού του διοικητικού φόρτου. Αυτά τα εργαλεία τεχνολογίας της πληροφορίας είναι σχεδιασμένα με τέτοιο τρόπο ώστε να προσαρμόζονται εύκολα στις εθνικές ιδιομορφίες. Ο βασικός εξοπλισμός θα είναι διαθέσιμος στις αρχές του 2009, μαζί με την αρχική τεχνική υποστήριξη. Τα κράτη μέλη καλούνται να τον αξιοποιήσουν πλήρως, έτσι ώστε να προαχθούν η εναρμόνιση και η συγκρισιμότητα των στοιχείων.

7.3. Ανταλλαγή βέλτιστων πρακτικών

Η Επιτροπή θα εξακολουθήσει να συνεργάζεται στενά με τις εθνικές αρχές που είναι αρμόδιες για την εφαρμογή και τη μεταφορά της νομοθεσίας της ΕΕ, προκειμένου να διαδοθούν ορθές πρακτικές ικανές να οδηγήσουν σε ταχεία μείωση του διοικητικού φόρτου, ακόμη και σε τομεακό επίπεδο. Η Επιτροπή συνεργάζεται ήδη με τα κράτη μέλη για να διευκολύνει την εφαρμογή ή τη μεταφορά της κοινοτικής νομοθεσίας, π.χ. μέσω των ομάδων μεταφοράς στο πλαίσιο των οποίων τα κράτη μέλη μπορούν να συγκρίνουν και να συζητήσουν σχέδια προσεγγίσεων και επιλογών. Το 2009 θα χρησιμοποιηθεί η ίδια μέθοδος σε κάθε τομέα προτεραιότητας βάσει λεπτομερών συστάσεων για μείωση του διοικητικού φόρτου.

8. Επόμενα βήματα

Η Επιτροπή:

- θα προσδιορίσει, ιδίως με βάση τη βασική μέτρηση της ΕΕ, τις συγκεκριμένες μειώσεις που πρέπει να γίνουν σε καθέναν από τους 13 τομείς προτεραιότητας και θα καταβάλει κάθε προσπάθεια ώστε να υποβάλει πριν από το τέλος της θητείας της όλες τις προτάσεις που απορρέουν από το παρόν πρόγραμμα δράσης για τη μείωση του διοικητικού φόρτου που προκύπτει από τη νομοθεσία της ΕΕ·

- θα επιδιώκει συστηματικά περαιτέρω μειώσεις του διοικητικού φόρτου, όποτε η κοινοτική νομοθεσία υποβάλλεται σε διαδικασία επανεξέτασης (λόγω λήξης ισχύος) ή αναθεώρησης·

- θα ενισχύσει το τμήμα των κατευθυντήριων γραμμών που έχει εκδώσει για την αξιολόγηση του αντικτύπου το οποίο αφορά το διοικητικό φόρτο, θεσπίζοντας στις αρχές του 2009 νέα εργαλεία τεχνολογίας της πληροφορίας, με σκοπό να διευκολυνθεί ο υπολογισμός του εν λόγω φόρτου·

- θα εντείνει τις προσπάθειες διάδοσης ορθών πρακτικών ικανών να οδηγήσουν σε ταχεία μείωση του διοικητικού φόρτου, συνεργαζόμενη στενότερα με τις εθνικές αρχές που είναι αρμόδιες για τη μεταφορά της νομοθεσίας της ΕΕ· και

- θα παρουσιάσει στις αρχές του 2009 έναν βασικό εξοπλισμό για τη μέτρηση και τη μείωση του διοικητικού φόρτου σε επίπεδο κρατών μελών.

- Το Κοινοβούλιο και το Συμβούλιο καλούνται:

- να εγκρίνουν τις εκκρεμείς προτάσεις μείωσης του διοικητικού φόρτου το ταχύτερο δυνατόν·

- να εξετάζουν τον αντίκτυπο των τροπολογιών/τροποποιήσεών τους από την άποψη του διοικητικού φόρτου·

- να θεσπίσουν διαδικασίες για την επιτάχυνση της έγκρισης των μέτρων απλούστευσης, όπως προβλέπεται στη διοργανική συμφωνία του 2003 για τη βελτίωση της νομοθεσίας.

Τα κράτη μέλη καλούνται:

- αν δεν το έχουν ήδη κάνει, να υποβάλουν τον εθνικό τους στόχο μείωσης πριν από το εαρινό Ευρωπαϊκό Συμβούλιο του 2009·

- να συνεκτιμούν τα πορίσματα και τις συστάσεις του προγράμματος δράσης κατά τον περιορισμό του φόρτου που απορρέει από τη μεταφορά και την εφαρμογή την νομοθεσίας της ΕΕ·

- να προσδιορίσουν τις αλλαγές που απαιτούνται σε επίπεδο ΕΕ για να μπορέσουν να περικόψουν τον περιττό διοικητικό φόρτο·

- να λάβουν συγκεκριμένα μέτρα μείωσης στο δικό τους επίπεδο και να περιγράψουν τα μέτρα αυτά στις ετήσιες εθνικές εκθέσεις προόδου που υποβάλλουν σχετικά με τη στρατηγική της Λισαβόνας·

- να αξιοποιήσουν πλήρως τον βασικό εξοπλισμό που ανέπτυξε η Επιτροπή για τη μελλοντική εργασία μέτρησης και μείωσης, έτσι ώστε να προαχθούν η εναρμόνιση και η συγκρισιμότητα των στοιχείων·

- να ολοκληρώσουν την εθνική τους βασική μέτρηση έως το τέλος του 2010 το αργότερο·

- να καθορίσουν κοινές αρχές για την παρακολούθηση της προόδου που επιτυγχάνεται όσον αφορά τις μειώσεις που πραγματοποιούνται σε επίπεδο ΕΕ και κρατών μελών.

[1] Αν και η νομοθεσία επιβάλλει στις επιχειρήσεις διάφορα είδη εξόδων, οι μικρομεσαίες επιχειρήσεις θεωρούν το διοικητικό φόρτο ως «το σημαντικότερο επιμέρους επιχειρηματικό πρόβλημα» μετά την έλλειψη ζήτησης στην αγορά. Επίσης, μεγάλο ποσοστό των ΜΜΕ «διαπιστώνουν μια συνολική επιδείνωση όσον αφορά τις διοικητικές ρυθμίσεις». Βλ. τα αποτελέσματα της έρευνας που πραγματοποίησε το 2007 το Παρατηρητήριο των ευρωπαϊκών ΜΜΕ (στην ΕΕ υπάρχουν 23 εκατομμύρια ΜΜΕ, που αποτελούν το 99,7% του συνόλου των επιχειρήσεων):http://ec.europa.eu/enterprise/enterprise_policy/analysis/observatory_en.htm.

[2] COM(2007) 23.

[3] Συμπεράσματα της προεδρίας του Ευρωπαϊκού Συμβουλίου των Βρυξελλών (7/8 Μαρτίου 2007), σ. 10:http://www.consilium.europa.eu/ueDocs/cms_Data/docs/pressData/en/ec/93135.pdf.

[4] Βλ., για παράδειγμα, το ψήφισμα T6-0493/2008 του Ευρωπαϊκού Κοινοβουλίου σχετικά με τη «βελτίωση της νομοθεσίας το 2006» σύμφωνα με το άρθρο 9 του πρωτοκόλλου σχετικά με την εφαρμογή των αρχών της επικουρικότητας και της αναλογικότητας, της 21ης Οκτωβρίου 2008.

[5] COM(2009) 15.

[6] Βλ. το παράρτημα 10 των κατευθυντήριων γραμμών για την αξιολόγηση του αντικτύπου: http://ec.europa.eu/governance/impact/docs/key_docs/sec_2005_0791_anx_en.pdf, καθώς επίσης το παράρτημα 6.

[7] Βλ. τον ιστοχώρο του δικτύου για το τυποποιημένο υπόδειγμα κόστους: http://www.administrative-burdens.com/.

[8] Η προηγούμενη μεγαλύτερη συγκριτική μελέτη πραγματοποιήθηκε από τον ΟΟΣΑ το 2006. Μέτρησε τις υποχρεώσεις παροχής πληροφοριών που προβλέπονται στον τομέα της οδικής μεταφοράς εμπορευμάτων για την «πρόσληψη ενός εργαζομένου» και τη «λειτουργία ενός οχήματος επί ένα έτος» σε 11 χώρες (ΟΟΣΑ, Cutting Red Tape – Comparing Administrative Burdens across Countries , 2007).

[9] Ο κατάλογος που περιλαμβάνεται στο έγγραφο COM(2007) 23 περιλαμβάνει 41 αρχικές (δηλ. νομοθετικές) πράξεις συν 1 εκτελεστικό μέτρο («επιτροπολογία»), που εκτιμάται ότι αντιπροσωπεύουν πάνω από το 80% του διοικητικού φόρτου κοινοτικής προέλευσης. Βλέπε παράρτημα 1.

[10] Τα νομοθετικά κείμενα της ΕΕ περιλαμβάνουν διάφορα είδη διατάξεων, που είναι δυνατόν να οδηγήσουν σε υποχρεώσεις παροχής πληροφοριών σε εθνικό επίπεδο: μερικά επιβάλλουν κάποια υποχρέωση στις επιχειρήσεις (314)· άλλα παρέχουν στα κράτη μέλη τη δυνατότητα να επιβάλουν κάποια υποχρέωση στις επιχειρήσεις (42).

[11] Βλέπε παράρτημα 2.

[12] Κάθε κράτος μέλος όρισε ένα «ενιαίο σημείο επαφής», που συντονίζει την εθνική ανατροφοδότηση για το πρόγραμμα δράσης. Αυτό το δίκτυο κρατικών εμπειρογνωμόνων συνέβαλε σημαντικά στην καλύτερη αξιολόγηση των εθνικών υποχρεώσεων παροχής πληροφοριών. Η «υψηλού επιπέδου ομάδα εθνικών εμπειρογνωμόνων για ρυθμιστικά θέματα», που συμβουλεύει την Επιτροπή σε θέματα βελτίωσης της νομοθεσίας, βοήθησε επίσης, κυρίως όσον αφορά γενικά (μεθοδολογικά) ζητήματα.

[13] Οι εν λόγω χώρες είναι η Αυστρία, η Γερμανία, η Δανία, οι Κάτω Χώρες και το Ηνωμένο Βασίλειο. Ειδικότερα, λόγω των διαφορών στην καταγραφή των υποχρεώσεων πληροφόρησης, χρειάστηκε να γίνουν προσαρμογές σε μερικά στοιχεία.

[14] Βλ. παράρτημα 3. Δεδομένου ότι οι διάφοροι τομείς προτεραιότητας δεν περιλαμβάνουν τον ίδιο αριθμό και το ίδιο είδος κοινοτικών πράξεων, αυτή η σύγκριση πρέπει να αντιμετωπίζεται με επιφύλαξη.

[15] Για παράδειγμα, τα διεθνή πρότυπα χρηματοοικονομικής πληροφόρησης, που καταρτίστηκαν από τον Οργανισμό Διεθνών Λογιστικών Προτύπων, έχουν ενσωματωθεί στο νομικό πλαίσιο της ΕΕ.

[16] Αυτά τα έξοδα που θα παρέμεναν αμετάβλητα κυμαίνονται μεταξύ 30% και 50% στους τομείς των χρηματοοικονομικών υπηρεσιών και του εταιρικού δικαίου, έναντι γενικού μέσου όρου 18%.

[17] Έχουν ήδη προταθεί ή εγκριθεί διάφορα μέτρα μείωσης (βλ. σημείο 4).

[18] Χρόνος σε λεπτά, τύπος εξοπλισμού ή/και επίπεδο εξωτερικής ανάθεσης που απαιτούνται για τη συμμόρφωση με ορισμένα είδη υποχρεώσεων παροχής πληροφοριών και για την εκτέλεση ορισμένων εργασιών.

[19] Για παράδειγμα, η ΕΕ έχει θεσπίσει κατά καιρούς συστήματα ιχνηλασιμότητας σε διάφορους τομείς. Μερικά συστήματα απαιτούν ένα ίχνος εγγράφου, ενώ άλλα βασίζονται στην τεχνολογία γραμμωτών κωδίκων, η οποία είναι συνήθως λιγότερο δαπανηρή.

[20] Βλ. σημείο 4.2. για περισσότερες λεπτομέρειες.

[21] COM(2007) 23 και COM(2008) 35.

[22] Το Ευρωπαϊκό Κοινοβούλιο και το Συμβούλιο επανέλαβαν σε διάφορες περιπτώσεις τη δέσμευσή τους για μείωση του περιττού διοικητικού φόρτου (βλ., ειδικότερα, ψήφισμα του Κοινοβουλίου της 21ης Οκτωβρίου 2008 σχετικά με τη «βελτίωση της νομοθεσίας το 2006» [2008/2045(INI)] και συμπεράσματα του Συμβουλίου Ανταγωνιστικότητας της 2ας Δεκεμβρίου 2008).

[23] Βλ. παραρτήματα 5 και 6.

[24] Η Επιτροπή θα παράσχει την άνοιξη του 2009 πρόσθετες πληροφορίες για τα μέτρα απλούστευσης στους τομείς της γεωργίας και της αλιείας, υπό μορφή έκθεσης προόδου και ανακοίνωσης αντίστοιχα.

[25] Ειδικότερα, ο φόρτος τον οποίο επωμίζονται οι ΜΜΕ που δεν συμμετέχουν σε διασυνοριακές δραστηριότητες πρέπει να παραμείνει αναλογικός.

[26] http://ec.europa.eu/dgs/informatics/ecomm/index_en.htm.

[27] http://ec.europa.eu/information_society/eeurope/i2010/index_en.htm.

[28] Η Επιτροπή αξιολογεί ποσοτικά αυτήν την περίοδο τις περαιτέρω μειώσεις που επιτεύχθηκαν. Η σχετική διαδικασία προβλέπεται να ολοκληρωθεί έως το τέλος του 2009.

[29] http://ec.europa.eu/enterprise/admin-burdens-reduction/online_consulation_en.htm.

[30] Βλ. παράρτημα 7 και τις τριμηνιαίες εκθέσεις στη διεύθυνση http://ec.europa.eu/enterprise/admin-burdens-reduction/reports_en.htm.

[31] Ευρωπαϊκή ΄Ενωση Βιοτεχνικών και Μικρομεσαίων Επιχειρήσεων.

[32] Έπειτα από αναλυτική εξέταση προέκυψε ότι οι άλλες προτάσεις απηχούσαν ιδέες που εξετάζονταν ήδη, ήταν πάρα πολύ γενικές για να υποβληθούν σε επεξεργασία ή δεν ενέπιπταν στο πεδίο του προγράμματος. Οι προτάσεις αυτές διαβιβάστηκαν στις εθνικές αρχές.

[33] http://ec.europa.eu/enterprise/admin-burdens-reduction/news_en.htm.

[34] Πρακτικά στη διεύθυνση: http://ec.europa.eu/enterprise/admin-burdens-reduction/redtape_conference_en.htm.

[35] Βλ. το ψήφισμα A6-0275/2007 του Ευρωπαϊκού Κοινοβουλίου της 10ης Ιουλίου 2007: Έκθεση σχετικά με την μείωση στο ελάχιστο του διοικητικού κόστους που επιβάλλει η νομοθεσία.

[36] Βλ. παράρτημα 8. http://ec.europa.eu/enterprise/admin-burdens-reduction/highlevelgroup_en.htm

[37] http://ec.europa.eu/enterprise/admin-burdens-reduction/competition_en.htm ή www.best-idea-award.eu.

[38] Βλέπε COM(2007) 23.

[39] Βλ. παράρτημα 10.

[40] Βλ. παράρτημα 12.

[41] Βλ. παράρτημα 13.